L'Ajuntament de Mollerussa, a través de l'empresa encarregada, ha intensificat aquesta setmana la neteja de la via pública amb productes desinfectants específics com a mesura de prevenció per frenar l'expansió del coronavirus. Així mateix, també s'està procedint a la neteja amb productes desinfectants dels diferents equipaments municipals, tot i que romanen tancats des de dijous quan se'n va suspendre l'activitat. El consistori recorda que tot i la suspensió de la 148a Fira de Sant Josep, aquest dijous és festiu local, motiu pel qual l'obertura dels establiments comercials autoritzats es farà com si es tractés d'un diumenge.  D'altra banda, des de l'Ajuntament es recorda a la població que cal que segueixi les mesures adoptades per fer prevenció de l'expansió de la malaltia. Així mateix, es fa una crida per seguir fent un aïllament domiciliari responsable i fer un ús restringit de la via pública només en els casos determinats per Salut. Cal recordar que des de l'Ajuntament s'ha activat un servei, Ajude(M)ollerussa, per assistir a les persones vulnerables, ja siguin persones grans o col·lectius de risc, afectades per les mesures adoptades per la Generalitat amb l'objectiu de prevenir l'expansió del coronavirus. La voluntat és coordinar l'ajuda que aquest col·lectiu pugui necessitar i fer-ne les derivacions als serveis adequats sempre aplicant els protocols vigents per tal d'evitar riscos de contagi.

Summary: Mollerussa intensifica la neteja de la via pública amb productes desinfectants per prevenir el coronavirus


El nombre de persones que han mort a les carreteres catalanes aquest estiu ha augmentat respecte al mateix període de l'any passat, amb 43 víctimes mortals en 36 accidents. L'any passat, des de Sant Joan i fins a la Diada –les dates que marquen l'inici i el final de la campanya de mobilitat d'estiu–, van ser 37 persones les que van perdre la vida en 35 accidents en vies interurbanes. La directora del Servei Català de Trànsit, Eugenia Doménech, ha destacat l'augment d'accidents amb múltiples víctimes mortals i l'increment de les col·lisions frontals, que han passat de sis a quinze. Si bé la mobilitat ha augmentat un 4% aquest estiu, va caure fins a un 11% en els quatre dies posteriors als atemptats de Barcelona i Cambrils del 17 d'agost i no es no es va normalitzar fins el dia 28. Els accidents de trànsit en vies interurbanes han segat la vida de 107 persones el 2017, un 3,6% menys que en el mateix període de l'any passat i un descens acumulat del 38,2% respecte al 2010. L'objectiu europeu assumit pel Servei Català de Trànsit (SCT) és reduir el nombre de víctimes mortals en accidents un 50% el 2020 respecte al 2010.  Malgrat aquests descensos, i que el nombre de víctimes mortals i ferits greus s'ha situat en les xifres més baixes des que el SCT en té registres, el nombre de persones que han perdut la vida a l'asfalt aquest estiu ha augmentat respecte a l'any passat. I a més, Trànsit no es cansa de repetir que treballa amb la visió de zero víctimes mortals a les carreteres, amb l'horitzó del 2050.    Un juliol negre a les carreteres De les 43 víctimes mortals d'aquest estiu, 28 viatjaven en vehicles lleugers; deu en motocicletes; quatre eren ciclistes i un, vianant. Cap persona en vehicle pesant va morir en accident de trànsit durant aquests dos mesos i mig. Són dades que el SCT ha donat a conèixer aquest divendres en roda de premsa. El juliol va ser un mes especialment negre, amb 26 persones que van morir a la carretera; nou van perdre la vida en quatre accidents.  Pel que fa a l'augment de la sinistralitat amb més d'una víctimes, el juliol es van produir tres accidents amb dues víctimes mortals i dos accidents van segar la vida de tres persones, un el juliol i l'altre a l'agost. Doménech ha apuntat que la majoria d'aquests accidents es van produir per infraccions de la normativa, com avançaments incorrectes o excés de velocitat.  En la campanya d'estiu també s'ha registrat un augment de les col·lisions frontals amb víctimes mortes, amb un total de quinze. El comissari en cap de la Comissaria general de Mobilitat dels Mossos d'Esquadra, Miquel Esquius, ha destacat la "virulència" de les col·lisions frontals, que impliquen una "lesivitat molt alta" per a les persones afectades. Esquius també ha assenyalat que l'augment de les col·lisions frontals indiquen que els accidents s'han produït en la xarxa secundària de carreteres.  Per demarcacions, el nombre de víctimes mortals ha augmentat a Barcelona i Lleida respecte al mateix període de l'any passat. A Girona i Tarragona ha disminuït.  Un terç dels accidents es van produir en cap de setmana i més de la meitat, a la tarda.

Summary: Augmenten les víctimes mortals a les carreteres catalanes aquest estiu amb un increment de les col·lisions frontals


Si revalida una vuitena victòria com a cap de llista de la Unió per la Terra Alta- Candidatura de Progrés (UPTA-CP), Joaquim Paladella serà l'alcalde més veterà de les Terres de l'Ebre. Paladella és alcalde de Batea, a la Terra Alta, des de 1991, set mandats de majories sòlides que espera tornar a revalidar. Fa dos anys, la seva amenaça que Batea marxaria a l'Aragó si no es concertaven places a la residència d'avis que està construïda, però tancada, va posar el municipi terraltí al focus mediàtic durant setmanes. Passat el temps, amb retrospectiva, Paladella reconeix que pot ser no va ser una proposta del tot encertada però insisteix que mai va ser una amenaça en ferm ni seriosa, sinó un crit d'atenció.  Paladella ha complert vint-i-vuit anys a l'alcaldia de Batea però repeteix com a cap de llista de la UPTA i opta al seu vuitè mandat. Considera que en molts aspectes el poble està on havia projectat que fos fa 28 anys però assegura que "encara hi ha molt camí per recórrer". Rebutja que se l'acusi de "cacic" i remet les acusacions a qüestionar-les amb els seus veïns. "Només puc dir que preguntin al carrer. Em passo la vida treballant al camp, al meu mas, i després a l'Ajuntament. Un cacic és aquell que intenta imposar el que vol. Mai he imposat ni he interferit en res. M'ho he tingut que guanyar amb l'eslògan que 'l'alcalde mai té mai la raó, se l'ha de guanyar'", ha defensat.  Els últims quatre anys han estat marcats per un episodi mediàticament polèmic quan l'alcalde va amenaçar de marxar de Catalunya i passar a formar part de l'Aragó, ja que el municipi és veí de la comarca del Baix Aragó-Casp. "Hi havia greus problemes sobre la taula", ha recordat Paladella. Eren diu els parcs eòlics, la negativa del Govern a concertar places per a la residència de la gent gran, i una batalla amb Gandesa, el municipi terraltí veí, per una part del terme municipal. "Necessitàvem un toc d'atenció. Mai va ser una proposta en ferm. Només va ser una manera d'assenyalar que se'ns discriminava", ha assegurat. En ple procés per la celebració d'un referèndum al país, l'alcalde també qüestionava així del dret a l'autodeterminació que defensava la Generalitat.  La residència segueix sense places públiques i per tant, el principal objectiu d'aquella amenaça no s'ha assolit. "Potser no va ser encertat del tot però encara tenim opcions d'aconseguir-ho", ha assegurat Paladella. De fet, l'Ajuntament de Batea hi des de tres opcions, un contenciós administratiu en marxa contra el Govern -del qual es podria tenir sentència a final d'any i que confien guanyar-, noves converses engegades amb el Departament d'Afers Socials, o requeriments d'ajuts al govern espanyol dins de les polítiques de despoblament que es comencen a treballar. "A final d'enguany o principis de l'altre, obrirem i allò hi haurà tingut alguna cosa a veure", ha assegurat Paladella.  "Mai vam tenir la voluntat de marxar. En política has d'arriscar i ho pots encertar o no. Està clar que ho fèiem perquè el poble millori", s'ha defensat. L'oposició no n'hi ha fet carnassa. L'episodi va tenir un gran ressò mediàtic però alguns regidors des del principi ho van titllar de "rebequeria" sense més recorregut.  El poble dels serveis en majúscules  Batea, malgrat sentir-se discriminada en alguns aspectes com els anomenats per l'alcalde, és un dels pobles amb un dels ventalls de serveis més amplis de la Terra Alta, i per proporció d'habitants, possiblement, de les Terres de l'Ebre. Un programa anomenat 'Viu Batea, ofereix als empadronats serveis d'oci o esportius de tot tipus per un preu de trenta euros a l'any. Se sustenta, diu l'alcalde, fent compta contenció de la despesa al consistori i incentivant l'ús de les instal·lacions amb aquest preu gairebé simbòlic.  Després de 28 anys al govern municipal, la UPTA, amb Paladella, segueix proposant grans projectes de futur. Un d'ells és l'ampliació del parc d'habitatge amb un projecte per urbanitzar nous espais del municipi perquè s'hi pugui edificar i per recuperar cases abandonades i desocupades, sobretot al nucli antic, que l'equip de Paladella estudia com municipalitzar per poder oferir habitatge de protecció oficial. "Tenim un alberg que estava ple les temporades de la verema i ara hi està tot l'any", ha dit com exemple del problema que es dona.  Una segona proposta a llarg termini que proposa la UPTA és convertir Batea en un poble autosuficient energèticament. Primer, amb l'abastiment als edificis municipals i les zones esportives amb plaques solars, després creant una comercialitzadora d'energia municipal, pagant peatge a Endesa, i acabar, finalment municipalitzant les línies de la companyia elèctrica. La rebaixa del rebut de la llum estimen que podria ser d'entre un 20 i un 30%. "Veurem que ens surt però comencem un projecte de llarg abast perquè el poble es generi l'energia, i li doni una singularitat. El vi fet aquí tindria un valor que no tenen els demés", ha defensat. De moment, compten amb un projecte d'enginyeria que defineix les fases per fer-ho i han començat a buscar el finançament. Paladella només trobarà a l'altra banda del ring electoral a Junts per Batea. La llista, encapçalada per segon mandat per Joan Baptiste Suñé, està enllestint el seu programa electoral. La candidatura independent 100x100 Batea que ha tingut representació a l'oposició al darrer mandat no repeteix.

Summary: Joaquim Paladella, alcalde de Batea: "L'amenaça de marxar a Aragó mai va ser una proposta en ferm"


La Plataforma Sabadell Lliure de Corrupció vol que la jutgessa del 'cas Mercuri' decreti presó provisional per l'exalcalde de la ciutat, Manuel Bustos, en considerar que existeix un "evident risc de fuga". El col·lectiu ha anunciat que presentarà la petició dilluns de la setmana vinent a l'Audiència Provincial de Barcelona. La decisió arriba després que Bustos no comparegués en una audiència preliminar per la peça que investiga pagaments amb la targeta dels consorcis vinculats al Consell Comarcal, que va celebrar-se el passat 30 d'abril al jutjat d'instrucció número 4 de Terrassa. Alhora recorda que l'exbatlle acumula diverses condemnes que sumen quatre anys i quatre mesos de presó i remarca que tampoc té cap mesura cautelar aplicada. L'advocat de la Plataforma Sabadell Lliure de Corrupció, Raul García Barroso, afirma que l'única forma de garantir la presència de Manuel Bustos en tot el procés judicial és demanant el seu empresonament provisional.  "Tenim instruccions en marxa amb acusacions fetes on es demanen penes de presó i d'altres encara no acabades on es demanaran", relata Barroso que adverteix que no és un moment inicial de la investigació. Alhora indica que "quan hi ha un procés obert el jutge ha de garantir la presència dels investigats perquè el procediment pugui prosperar i no acabi en una possible fuga". Assegura que a diferència d'altres investigats, Bustos no té aplicada cap mesura cautelar. "Els empresaris que van ser detinguts a l'inici del procediment estan obligats a comparèixer els dies u i quinze de casa mes, però la resta, fins hi tot Bustos, que és qui acumula més anys de condemna, no en tenen", assenyala. En aquest sentit adverteix que actualment l'exalcalde té una condemna avalada pel Tribunal Suprem d'un any i quatre mesos de presó per la peça de Montcada i Reixac i una altra de tres anys i cinc mesos per la que investigada la retirada de multes a familiars. Aquesta segona està recorreguda mitjançant un recurs de cassació al Tribunal Suprem.  Durant aquest 2019 s'ha tancat la instrucció de les peces 6, 18, 25bis i 33. D'aquestes Bustos està pendent de judici en les 25bis i la 33. En els propers mesos es presentaran els escrits d'acusació. Alhora segueix la investigació de les peces 25, 28, 31 i 34, que encara es troben en fase d'instrucció.  Incompareixença a Terrassa Barroso ha relatat que la Plataforma ha decidit presentar aquesta petició de presó provisional per l'acumulació de condemnes que té Bustos, i després que l'exbatlle no comparegués en l'audiència preliminar que va celebrar-se al jutjat d'instrucció número 4 de Terrassa el passat 30 d'abril.  Es tracta d'una vista relacionada amb la peça 25bis, que investiga pagaments amb targetes dels consorcis vinculats al Consell Comarcal i en la qual hi participarà un jurat popular. "L'única persona dels investigats que no va comparèixer sense raonar cap causa mèdica o de feina va ser Manuel Bustos que va enviar la seva procuradora", lamenta Borroso.

Summary: L'acusació popular del 'cas Mercuri' demana presó provisional per a Manuel Bustos


El secretari d’Universitats i Recerca, Arcadi Navarro, ha destacat l’efecte “importantíssim” per al estudiants d’enginyeria catalans que en els darrers 20 anys s’han beneficiat de les beques Balsells. En total, han estat 201 joves que han pogut cursar un postgrau o doctorat en alguna de les universitats participants; University of California, Irvine, la Colorado University Boulder i la University of California. Per Navarro, que ha participat com a conferenciant en l’acte de celebració del 20è aniversari del programa que s'ha celebrat a Irvine (Califòrnia), aquestes beques “han de servir com a exemple de futur per a la formació dels nostres joves enginyers”. Per la seva banda, Pere Balsells, empresari català resident als EUA des del 1947 i impulsor de les beques, ha desitjat que els joves “aportin a Catalunya tot allò que han après i generin un valor únic afegit únic per al teixit industrial català”. Les Beques Balsells es van establir l’any 1996 fruit de la col·laboració entre el Govern, la Balsells Fellowship Fund i la University of California, Irvine, i s’han seguit atorgant anualment de forma constant i ininterrompuda.  Durant el ‘Balsells Luncheon’, l'acte de commemoració del 20è aniversari de les beques, Arcadi Navarro ha aprofitat la presència de representats de les universitats americanes participants al programa, i els ha traslladat el paper que el sistema d’universitats i recerca de Catalunya representa al món. En aquest sentit, Navarro ha volgut treure pit de la qualitat dels estudiants catalans recordant que “Catalunya és el tercer país europeu amb una major proporció d’estudiants matriculats en universitats dins del Top-100 europeu” i que, de fet, “Catalunya, com a país,  ha protagonitzat un salt endavant en les dues darreres dècades i es posiciona en tercera posició a Europa pel que fa als rànquings internacionals universitaris, només superat pels Països Baixos i Suïssa”. Durant la seva conferència al ‘Balsells Luncheon’, el secretari d’universitats i recerca ha pogut desgranar algunes de les prioritats que el govern té sobre la taula pel que fa al sistema d’universitats i recerca de Catalunya. En aquest sentit, Navarro ha destacat els programes dels Doctorats Industrials i Indústria del Coneixement com a essencials per a assolir un dels objectius principals del govern, "afavorir la transferència de coneixement al teixit productiu i que així tota la societat es pugui veure beneficiada de la bona feina que s’ha fet fins ara”.

Summary: 201 joves han fet postgraus o doctorats en universitats dels EUA amb les beques Balcells en els darrers vint anys


El catalanisme moderat contrari a la unilateralitat independentista s'ha reunit aquest dissabte al Monestir de Poblet per consensuar el document inicial de la plataforma 'El país de demà'. Unes 150 persones debaten i fan esmenes d'un text que se centra en els eixos de la catalanitat, el progrés i l'europeisme. L'impulsor i enginyer industrial Antoni Garrell ha subratllat que representen un moviment de la societat civil "totalment transversal on hi ha gent que és molt independentista i, altres, que no ho són". "Ens aplega que Catalunya tingui futur de veritat", diu. Garrell ha assenyat que dels assistents només un 5% són polítics o expolítics. Així mateix, ha destacat la figura del contrarelator, encarregat de coordinar els espais de discussió, i de preparar el document definitiu, que no es tancarà en aquesta jornada. El Palau de l'Abat del Monestir de Poblet acull a porta tancada des de les onze d'aquest matí d'aquest dissabte a unes 150 persones d'arreu de Catalunya que debaten sobre catalanitat, progrés econòmic i social, sostenibilitat i europeisme. De fet, treballen en esmenes i propostes que s'inclouran en el document fundacional d'aquest moviment que fa mesos que el preparen unes 250 persones. Segons un dels impulsors de la plataforma 'El país de demà', Antoni Garrell, és destacable que no més del 5% dels assistents siguin polítics o expolítics. Garrell no ha confirmat la participació de membres destacats del PDeCAT com Marta Pascal o Carles Campuzano. Amb tot, ha assenyalat l'assistència de la professora de la Universitat Autònoma de Barcelona Carme Casablanca, del sociòleg Oriol Homs, del filòsof José Maria Lozano i del jurista Antoni Bayona, coordinadors de les àrees econòmiques, de societat, i de valors i política, respectivament. L'ideòleg de la plataforma ha subratllat que són un moviment "transversal, plural ideològicament" que vol "treballar per fer propostes de cara el país". "Catalunya no té estat propi, estem obligats a sumar perquè si anem junts segur que podem capgirar la situació", ha asseverat. I en aquesta línia, ha detallat que els participants poden moure's lliurement, interactuar i aportar la seva expertesa a través de les sis taules organitzades durant la jornada. Així mateix, ha explicat que els contrarelators són els guies de la jornada, els quals escolten i recullen totes les aportacions. "El futur passa per la gent jove, el contrarelator més gran té 32 anys", ha afegit Garrell. "Els presos no haurien d'estar presos" Preguntat sobre si el president del Govern, Quim Torra, hauria de fer cas de TSJC i retirar la pancarta dels presos polítics del balcó del Palau de la Generalitat, Garrell ha afirmat que el seu posicionament és "molt clar: els presos no haurien d'estar presos i la independència és legitima a exposició dels catalans. A partir d'aquí que cadascú assumeixi les seves àrees de responsabilitat". "El futur de Catalunya només el poden decidir els catalans democràticament", ha tancat.

Summary: El catalanisme moderat debat l'estratègia pel futur de Catalunya i prepara un document inicial a Poblet


Milers de persones han omplert la plaça de Sant Jaume de Barcelona per reclamar la llibertat dels presidents de l'Assemblea Nacional Catalana (ANC), Jordi Sàncez, i d'Òmnium Cultural, Jordi Cuixart quan es compleixen dos mesos del seu empresonament per un presumpte delicte de sedició.Els manifestants, molts d'ells vestits amb bufandes, mocadors, barrets i llaços grocs, s'han concentrat amb torxes i cartells on s'hi podia llegir "llibertat" i han pronunciat càntics com "ni un pas enrere", "fora del palau les forces d'ocupació", i "és Puigdemont el nostre president". L'acte ha comtat amb la intervenció del responsable de l'ANC a Bercelona, Enric Blanes i el vicepresident d'Òmnium, Marcel Mauri. Aquest últim ha demanat a la ciutadania de Catalunya que "no es quedi a casa" el 21-D i que converteixi les urnes en un "esclat a favor de la llibertat dels presos i dels que són a l'exili". Els ciutadans s'han aplegat poc abans de les vuit del vespre davant el palau de la Generalitat i han cantat cançons com 'l'Estaca' o 'Què volen aquesta gent?'. Els voluntaris de les entitats sobiranistes han repartit cartells on s'hi podoa llegar "llibertat" i els ciutadans els han fet aixecar en diverses ocasions per exigir l'alliberament de Jordi Sànchez i Jordi Cuixart. A banda, un grup de manifestants han arribat a la concentració amb torxes. Tot plegat quan es compleixen dos mesos del seu empresonament per un presumpte delicte de sedició pels fets del 20 de setembre davant la conselleria d'Economia. Al final de l'acte s'ha llegit un manifest en què les entitats sobiranistes han lamentat que s'estigui duent a terme una "tergiversació gravíssima dels fets del 20 de setembre" i han criticat que s'hagi dit que va produir-se "una explosió de violència".  En aquest sentit han fet saber que no s'obliden i que no deixaran que s'oblidi que "quatre homes de pau són a la presó" – en referència també a Oriol Junqueras i Joaquim Forn-. Així mateix han carregat contra l'Estat espanyol que des del seu punt de vista és “un Estat de dret boterut, sense separació de poders ni lliure exercici dels drets i les llibertats fonamentals, ni protecció de la ciutadania davant de l'abús del poder". Per la seva banda, Marcel Mauri, vicepresident d'Òmnium Cultural, ha agraït a la ciutadania el seu "escalf" i el suport que està donant a Jordi Sànchez i Jordi Cuixart i ha recordat al poble català que "la Democràcia es guanya a les urnes". Per aquest motiu ha fet una crida perquè tothom es mobilitzi el 21 de desembre i aquests comicis esdevinguin "un esclat de vots a favor de la llibertat dels presos polítics i també dels que estan a l'exili".  Jordi Sànchez "castigat" Enric Blanes, responsable de l'ANC a Barcelona, ha intervingut enlloc del vicepresident de l'ens, Agustí Alcoverro, que no ha pogut assistir a l'acte. Blanes ha explicat que després que Jordi Sànchez fes arribar un missatge de veu que va emetre's durant l'acte central de campanya de Junts per Catalunya (JxCat) que es va fer al pavelló d'esports de la Vall d’Hebron, els responsables de Soto del Real l'han canviat de mòdul. "Això vol dir tornar a començar en un altre entorn, amb nous interns i nous funcionaris”, comenta Blanes que retreu a l'Estat espanyol que digui que no hi ha presos polítics. "No ho és, però en el moment en què l'hem sentit parlar cinc minuts seguits l'han castigat per motius polítics", ha advertit.

Summary: Milers de persones omplen Sant Jaume per reclamar la llibertat dels 'Jordis' dos mesos després del seu empresonament


L'Ajuntament de Badalona ha decidit aquest dimarts al matí anul·lar la vuitena edició de la Fira de l'Ensenyament, que s'havia de celebrar els dies 12 i 13 de març al recinte de l'Escorxador. Aquesta mesura segueix el principi de precaució en l'estratègia de contenció del contagi del Coronavirus Sars – CoV2 que s'està seguint a Catalunya, segons informa el consistori badaloní. En paral·lel, l'equip de govern municipal ha anunciat que celebrarà reunions diàries de caràcter tècnic per actualitzar la informació sobre la crisi. En aquestes trobades es prendran les mesures que s'estimin oportunes en cada moment respecte a les activitats programades arreu de la ciutat.

Summary: Anul·len la Fira de l'Ensenyament de Badalona pel risc de coronavirus


Els Mossos d’Esquadra han detingut dues noies de 21 anys, de nacionalitat croata i veïnes de València, per dos delictes de robatori amb força en grau de temptativa. A una d’elles també se l’acusa d’un delicte de falsificació de document públic. Els fets van succeir el passat 29 de juny cap a dos quarts de dues del migdia al carrer Eiximenis de la capital gironina. Dos agents de paisà van detectar les dues detingudes quan intentaven obrir la porta d’un edifici situat en aquest carrer gironí. Quan les joves van sortir de l’immoble, els agents van aturar-les i identificar-les. Paral·lelament, els policies van comprovar que dos pisos d’aquella escala havien estat forçats però les lladres no havien aconseguit accedir al seu interior. En escorcollar-les, els agents van trobar diversos plàstics durs que s’utilitzen per fer robatoris, el que es coneix com el mètode de la radiografia, amagats a les seves parts íntimes i tornavisos dins d’una bossa de mà, també amagats sota un folre interior. Les detingudes, amb antecedents, van passar a disposició del Jutjat d’instrucció en funcions de guàrdia de Girona que va decretar la seva llibertat.  Els fets van succeir el passat 29 de juny, cap a dos quarts de dues del migdia, al carrer Eiximenis de la ciutat de Girona quan dos agents de paisà van detectar dues noies amb actitud sospitosa davant del portal d’un edifici. Els policies van observar com una d’elles intentava obrir la porta del bloc mentre que l’altra vigilava el carrer. Finalment, les dues van aconseguir entrar dins de l’edifici.  En poca estona, una segona patrulla de paisà va arribar al lloc dels fets i quan les dues joves van sortir de l’immoble, els mossos van aturar-les. Els policies van comprovar que dos pisos d’aquella escala havien estat forçats però que, tot i intentar-ho, les lladres no havien aconseguit accedir a l’interior dels domicilis.  Els agents van escorcollar les dues noies i van trobar diversos plàstics que s’acostumen a utilitzar per cometre robatoris, el que es coneix com el mètode de la radiografia – obrint les portes amb un plàstic dur- amagats a les seves parts íntimes. També van trobar tornavisos dins d’una bossa de mà, amagats sota un folre interior. Davant les evidències, els agents van detenir les dues joves com a presumptes autores de dos robatoris amb força en grau de temptativa. Els agents també van descobrir que a una d’elles li constava una ordre de detenció d’un jutjat de Madrid per un altre robatori amb força comès en aquesta ciutat. A l’altre detinguda també se l’acusa d’un delicte de falsificació de document públic ja que es va identificar mostrant un document manipulat d’autorització d’estança i pròrroga del govern d’Espanya fals. El document no tenia cap signatura ni segell oficial.  Les detingudes, amb antecedents policials, van passar el 30 de juny a disposició del Jutjat d’instrucció en funcions de guàrdia de Girona que va decretar la seva llibertat.

Summary: Enxampen dues noies que intentaven robar en domicilis de Girona


Montserrat ha limitat l'aforament a la basílica fins a 300 persones, un terç de la seva capacitat. El monestir explica que ha pres aquesta decisió en aplicació de les mesures preventives per evitar el contagi del coronavirus que han anunciat les autoritats sanitàries. La decisió se suma a la prohibició de tocar i fer petons a la Mare de Déu que es va prendre dimarts. Per evitar possibles contagis, el monestir també va buidar totes les piques d'aigua beneïda i durant la celebració de l'eucaristia no es fa el gest de la pau. Per la mateixa raó, també s'ha decidit suspendre la jornada de portes obertes a l'Escolania que hi havia prevista per diumenge.

Summary: Montserrat limita l'aforament a la basílica fins a 300 persones


La capital del Pla d'Urgell acollirà els dies 26 i 27 de març el I Congrés sobre la Tàpia de les terres de Lleida. La trobada vol esdevenir un punt de partida per a la conservació patrimonial d'elements construïts amb tàpia, però també pretén reivindicar una eina constructiva que es descriu com a sostenible, adaptada al territori i que pot ser clau en l'arquitectura del futur. El programa s'estructurarà en tres eixos que abordaran la tàpia com a patrimoni, el seu punt de vista socioeconòmic, i el futur de les construccions de tàpia. Entre els ponents que participaran destaquen Fernando Vega i Camila Mileto, arquitectes de la Universitat Politècnica de València.  El congrés també comptarà amb la participació dels arquitectes Fermí Font i Pilar Díez, el director de l'Escola Tècnica Superior d'Arquitectura del Vallès, Albert Cuchí, i l'antropòleg de la Universitat de Barcelona Ferran Estrada.  Més enllà de les diferents ponències que es faran els dos dies, els assistents podran participar en experiències relacionades amb el món de la tàpia. Així, es farà una visita tècnica al Castell del Remei, a Penelles (Noguera) on l'empresa Fetdeterra està fent tasques de manteniment amb aquesta tècnica constructiva. Actualment, està activada la crida de comunicacions del congrés i totes aquelles persones que vulguin presentar-ne una sobre la temàtica d'algun del eixos ho poden fer adreçant-se a la pàgina web creada per l'esdeveniment, www.latapialleida.cat. El I Congrés de la Tàpia sorgeix arran de la col·laboració entre la secció de Patrimoni Agrari de l'Institut d'Estudis Ilerdencs i la Taula de Treball sobre Construccions de Terra, que es va constituir el maig de l'any passat amb diferents agents del territori, entre ells diversos arquitectes antics tapiadors de la comarca del Pla d'Urgell, l'Associació Leader Ponent, l'empresa Fet de Terra, l'Associació ArpArq, el Centre d'Estudis Comarcals del Segrià, els Amics de l'Arquitectura Popular, el Grup de Recerques de les Terres de Ponent, el Centre de Recerques del Pla d'Urgell 'Mascançà', el consorci de l'estany d'Ivars i Vila-sana, la Direcció General de Cultura Popular i el Consell Comarcal de Pla d'Urgell. A les comarques de Ponent, com en altres territoris del país i en general de la Mediterrània, hi són freqüents les construccions de tàpia. Tanmateix, aquest sistema constructiu tradicional és força desconegut per la població en general i també per bona part dels professionals de la construcció actuals.

Summary: Mollerussa acollirà un congrés que debatrà sobre el patrimoni de la tàpia


El govern espanyol ha tancat aquest dijous al matí amb els sindicats un acord per realitzar una oferta pública d'ocupació de 20.000 places per aquest 2017 a l'administració general de l'Estat, segons han confirmat a l'ACN fonts sindicals. L'oferta, que serà aprovada al consell de ministres d'aquest divendres, inclou 10.318 places de contractació ordinària; 4.285 places de contractació extraordinària i 5.350 de promoció interna. Fonts de la UGT han celebrat que es tracta de la primera vegada que l'administració de l'estat crea ocupació neta, una cosa que no passava des de l'inici de la crisi.  Dins del gruix de l'ordinària, 2.600 tenen l'objectiu de convertir en indefinits interins de l'administració de justícia. D'altra banda, la contractació extraordinària servirà per reforçar les oficines de tramitació del DNI, la Direcció General de Trànsit, els Serveis d'Ocupació, l'Agència Tributària i la Seguretat Social.  Del total de 20.000 places, 8.000 es corresponen a reposicions per jubilació. Fonts de la UGT han valorat aquest acord com a "històric", ja que satisfà els treballadors públics atesa la previsió de promoció interna, així com als ciutadans que es podran presentar als concursos per optar a les noves places. A més, les noves places permetran millorar els serveis públics i això repercutirà positivament en el conjunt de la ciutadania, assenyalen les mateixes fonts.

Summary: El govern espanyol aprovarà divendres una oferta pública d'ocupació de 20.000 places per aquest 2017


El Consorci de Turisme de les Valls d'Àneu demana a l'Administració "un compromís ferm i sense dilacions" per garantir la creació i manteniment de les infraestructures, telecomunicacions i serveis bàsics per a qualsevol territori, segons han expressat en un comunicat. En aquest sentit, han explicat que en aquesta època de l'any no seria estrany que el Port de la Bonaigua hagués estat tancat per neu o risc d'allaus. Així, han afirmat: "Si hagués estat així, amb el tall a la carretera C-13 les Valls d'Àneu haguessin quedat incomunicades, sense possibilitat d'accés ni mobilitat per accedir a serveis bàsics com hospitals o centrals de bombers". A més, han conclòs dient que "aquesta precarització del territori requereix una immediata actuació". Des del Consorci de Turisme de Les Valls d'Àneu han explicat que l'esllavissada de roques que ha mantingut tallada la C-13 des de divendres passat al vespre i fins diumenge al migdia ha impactat de forma important en el sector turístic de la zona, en un dels caps de setmana de la campanya de Nadal amb més afluència de visitants. Aquesta limitació en la mobilitat, segons han afirmat en el comunicat, ha afectat especialment a restaurants, que han patit cancel·lacions de reserves i menys afluència; i a serveis associats al turisme de muntanya, com ara activitats a la natura, lloguer de materials o botigues, entre d'altres. Per aquest motiu, al text han reclamat "garantir a habitants i visitants les condicions d'accés i mobilitat" i han afirmat: "És fonamental que els dos punts d'entrada a les Valls d'Àneu estiguin sempre oberts i disponibles i cal recuperar la reivindicació històrica del territori pel que fa a la construcció del túnel de la Bonaigua". Finalment, des del consorci han celebrat la reobertura de la via i han fet una crida als visitants "a gaudir del magnífic entorn natural, de muntanya, d'esquí i de patrimoni històric, cultural i gastronòmic" que hi trobaran en aquest territori durant les festes de Nadal i tot l'hivern.

Summary: El Consorci de Turisme de Les Valls d'Àneu demana un "compromís ferm" per garantir les infraestructures al territori


Un grup independent d'observadors internacionals que ha seguit la votació durant l'1-O a Catalunya ha publicat un comunicat preliminar, aquest dilluns, en el qual assegura que durant el referèndum es van produir "nombroses violacions" tant de drets humans com de drets civils. L'equip, liderat per Helena Catt, acadèmica i experta en eleccions, denuncia que va estar present davant de fets dels quals "cap observador electoral hauria de ser mai testimoni" i es mostra "sorpresa" amb la situació que es va viure diumenge a Catalunya. Catt afirma que l'acció policial era "una operació d'estil militar" planificada de forma "molt acurada". "Ens sorprèn que oficials armats emmascarats entrin a les seus electorals amb l'objectiu d'evitar un procés democràtic pacífic", apunta. "Malgrat aquests aspectes, i altres dificultats que la gent va experimentar en l'intent de votar, vull emfasitzar que el que vam veure ahir va ser una votació", assenyala l'experta. Tot i els canvis d'última hora, com ara l'elaboració d'un cens universal, els observadors han indicat que la gent present a les seus electorals va fer les coses "el millor que podien" i, segons expliquen, no van detectar "cap senyal d'intent de manipulació del vot". L'equip, que va arribar a Catalunya el mes passat, està format per observadors internacionals de Nova Zelanda, Canadà, Regne Unit i Irlanda amb experiència prèvia en missions d'observació i eleccions a diferents parts del món. Diumenge 17 experts van visitar un centenar de punts de votació a Catalunya, des de les 5 del matí fins al tancament a les 8 del vespre i van monitoritzar també el recompte de vots. En els propers dies el grup publicarà un informe final explicant el que van testimoniar durant la jornada electoral.

Summary: Un grup independent d’observadors internacionals denuncia “repetides violacions de drets humans i civils” durant l’1-O


El Col·legi d'Odontòlegs i Estomatòlegs de Catalunya (COEC) es personarà com a acusació en el cas Funnydent de presumpta estafa, després que dues clíniques dentals de Mataró i Sabadell tanquessin de manera sobtada deixant els clients amb tractaments pagats a mig fer. El president del COEC, Antoni Gómez, ho ha explicat abans de reunir-se amb un grup d'afectats, on ha advertit que aquest "no és un cas aïllat". Segons Gómez, hi ha altres clíniques que no estan registrades que poden suposar un risc pel consumidor. "L'odontologia ha de ser dels dentistes i no dels empresaris", ha etzibat. Gómez recomana ara als afectats adreçar-se a centres registrats de dentistes col·legiats per reprendre els tractaments. Dels tipus de clíniques com Funnydent, explica, cal desconfiar de la seva manera de procedir: "Hi ha una rotació enorme de professionals i no t'atén sempre el mateix, el sistema de finançament lliga el pacient amb la clínica fins al final i el gran problema és que sovint no és propietat d'un dentista, sinó d'un empresari que posa la salut en un segon terme". Gómez també ha detallat que el Departament de Salut i el Col·legi d'Odontòlegs estan "avançant" pel que fa a la reclamació de les històries clíniques dels afectats per a la seva custòdia. La petició al Jutjat de Madrid que porta el cas ja s'ha fet i espera que aviat es pugui accedir a les dades per guiar als pacients a acabar els seus tractaments. El president del COEC diu que és important conèixer en quin punt s'han quedat els tractaments per fer un bon seguiment de cada cas i ha reclamat que els pacients tinguin garantida ara la "lliure elecció de professionals" a l'hora de reprendre els tractaments. Adverteix que hi ha financeres que podrien "obligar" alguns pacients a triar una clínica determinada. En aquest sentit, des del Col·legi d'Odontòlegs s'aconsella als afectats que vagin "a una clínica registrada". "No pot ser que el tractament te'l vengui un comercial", ha exclamat. Gómez alerta que "malauradament" el cas de Funnydent "no és excepcional" i adverteix als afectats que podrien haver altres clíniques del mateix estil que ara es vulguin aprofitar de la seva situació. Unes 400 persones ateses als Ajuntaments En paral·lel a les diferents trobades que es fan amb professionals de diferents àmbits que poden assessorar els afectats, els Ajuntament de Mataró i Sabadell posen a disposició dels afectats les Oficines Municipals d'Informació al Consumidor (OMIC) per ajudar-los en la tramitació de les reclamacions.  En la darrera setmana s'ha atès unes 200 persones a Mataró i unes 200 més a Sabadell. A través d'aquestes oficines, es faciliten les eines per demanar la paralització dels crèdits que hagin contret amb entitats financeres o per al retrocés dels pagaments ja efectuats. Les OMIC tenen a la seva disposició un model de petició a les financeres i bancs perquè suspenguin les quantitats compromeses com a conseqüència del tancament de les clíniques.  En aquestes vistes, també s'informa sobre les pautes a seguir per reclamar el retrocés dels diners, en funció també dels sistemes emprats: efectiu, targeta de dèbit o targeta de crèdit i proporciona altres recursos com un model de burofax per a qui vulgui adreçar-se a l'empresa a títol individual i emprendre accions judicial, així com també s'informarà si hi ha un procés concursal per tal de saber com afegir-s'hi. Les OMIC aniran incorporant informació sobre altres possibles vies una vegada es conegui la veritable situació de l'empresa.

Summary: El Col·legi d'Odontòlegs es personarà com a acusació en el cas Funnydent


La portaveu dels senadors d'ERC, Mirella Cortés, ha pres la paraula a l'inici del ple del Senat que aprova les mesures del 155 per criticar una "vulneració del reglament". Segons ha explicat, havien demanat per escrit deliberar al ple una petició de reconsideració que la mesa del Senat ja havia tombat dies abans. La decisió de rebutjar-la en el tràmit de la mesa no s'havia pres per unanimitat i, segons denuncia Cortés, això vulnera l'article 36.2 del reglament. Cortés ha pres la paraula per exposar la situació però el president de la cambra alta, Pío García-Escudero, ha dit que la petició que havien formulat per escrit està "pendent de la resolució de la mesa" i que ja li comunicarien el resultat. Per tant, ha donat inici a la sessió amb normalitat. ERC ha demanat que la seva queixa consti en acta.

Summary: ERC denuncia a l'inici del ple del Senat que s'ha vulnerat el reglament


Centenars d'autocars viatgen des d'aquest dimarts al matí des de tots els punts del territori en direcció a Barcelona per traslladar milers de persones a la manifestació de la Diada que preveu omplir l'avinguda Diagonal. A les Terres de l'Ebre, l'Assemblea Nacional Catalana (ANC) ha ocupat la pràctica totalitat de les places d'un total de 64 busos, amb prop de 3.500 persones. Tretze vehicles han sortit des de l'estació d'autobusos de la ciutat de Tortosa a les nou del matí i nou més ho fan des d'Amposta aquest dimarts al migdia, entre els principals contingents. Els fets de l'1-O, així com l'exili i l'empresonament de dirigents polítics independentistes posterior han fet créixer de forma notable la demanda de places per viatjar amb transport organitzat a la protesta respecte anys anteriors. D'altres faran el trajecte amb mitjans de transport públic de línia regular –busos o tren- i cotxes particulars. "S'ha notat perquè portem un any molt dur, gairebé un any amb presos, entre ells l'expresident de l'ANC, injustament a la presó, i hi ha molta gent que avui vol fer un crit molt fort de llibertat als presos. Però també, al mateix temps, fer un crit molt gran per fer República, perquè entenem que l'única forma que els presos sortiran de la presó és constituint d'una vegada la República Catalana", ha  manifestat el membre del Secretariat Nacional de l'ANC, el tortosí Joaquim Vallès, poc abans de la sortida dels combois cap a Barcelona. Entre els manifestants que han omplert els busos de l'ANC, pràcticament tots uniformats amb la samarreta que l'entitat ha distribuït per a l'ocasió, la tortosina Cinta Balart. És el segon cop que va a la manifestació de la Diada. Enguany, argumenta, ho fa carregada amb més raons que mai." Hem de fer pinya tots perquè Catalunya sigui lliure i que pugui sortir la gent de la presó, perquè no hi ha dret que hi siguin. És molt important, a banda de la independència, que la gent no estigui a la presó per pensar com pensa", ha sentenciats. Joan Alegria i Sílvia Maureso, una parella tortosina que assisteix a les manifestacions de la Diada des de 2012, han pujat a l'autocar convençuts que la convocatòria d'aquest 2018 serà multitudinària, esperonant i amplificant pròximes mobilitzacions. "És important aconseguir el que fa més de 300 anys que demanem i ara tenim l'oportunitat", ha apuntat Alegria, tot recordant la importància de l'acte d'enguany amb els presos i els exiliats. "És important per reforçar les nostres demandes després de tants anys. Ens sentim impotents, aclaparats i enganyats pel govern espanyol. Anem a reforçar-nos i que el govern espanyol espavili i sigui una mica més intel·ligent. Estem envoltats d'una colla que donen pena quan els sents parlar", ha declarat per la seva banda Maureso.

Summary: Centenars d'autocars emprenen el camí des del territori cap a la manifestació de la Diada a Barcelona


El Govern ha aprovat aquest dimarts personar-se en el recurs d'inconstitucionalitat promogut pel Govern de l'Estat contra diversos articles de la Llei de Catalunya 7/2015, del 14 de maig, de modificació de la Llei 3/2008, de l'exercici de les professions de l'esport. L’Executiu formularà les al·legacions pertinents en defensa de la constitucionalitat dels preceptes impugnats i sol·licitarà l'aixecament immediat de la suspensió de la seva vigència. S’han recorregut els articles 4; 6, apartats 1, 2, 3 (el seu incís final), 4 i 5 (excepte el seu primer incís); 8; 9; 10 i 11. Aquesta llei modifica la 3/2008, de l'exercici de les professions de l'esport. El recurs ha estat admès a tràmit mitjançant la Provisió del Tribunal Constitucional d'1 de març de 2016, en la qual es concedeix al Govern de la Generalitat un termini de quinze dies perquè pugui personar-se en el procés i formular les al·legacions pertinents. Al seu torn, en l'esmentada Provisió el Tribunal Constitucional fa constar que, en haver invocat el president del govern espanyol l'article 161.2 de la Constitució espanyola, s'ha produït la suspensió de la vigència i aplicació dels preceptes impugnats de la Llei 7/2015, amb efectes des del 22 de febrer de 2016, data d'interposició del recurs, per a les parts del procés, i des del dia en què aparegui publicada la suspensió en el BOE, per als tercers.

Summary: El Govern es personarà al recurs d’inconstitucionalitat contra la Llei de les professions de l’esport


El jutge instructor del Tribunal Suprem Pablo Llarena ha citat divendres 23 de març a les 10.30h els consellers destituïts Jordi Turull, Josep Rull, Dolors Bassa i Raül Romeva, l'expresidenta del Parlament Carme Forcadell i la secretària general d'ERC, Marta Rovira per estudiar si els envia a la presó. Tots ells són actualment diputats i estan en llibertat provisional després de pagar les respectives fiances. El jutge, en canvi, no cita d'altres consellers destituïts que també estan dins la mateixa causa –com Carles Mundó i Meritxell Borràs- però que no són diputats aquesta legislatura. Durant la vista, la Fiscalia i l'acusació popular (exercida pel partit ultradretà de VOX) podran demanar al jutge que decreti presó provisional. Aquesta citació del jutge instructor podria complicar la investidura de Jordi Turull, si es concreta que és el nou candidat després de la renúncia de Jordi Sànchez. La citació es produeix el mateix dia en què Llarena comunicarà als 27 investigats a la causa del Suprem les interlocutòries de processament. És a dir, informarà a qui processa i per quins delictes els envia a judici.

Summary: Llarena cita Forcadell, Turull, Romeva, Rull, Bassa i Rovira divendres al Suprem per estudiar si els envia a presó


"És com si haguéssim guanyat un espai més de consulta", ha assenyalat aquest dissabte en roda de premsa l'alcalde d'Igualada, Marc Castells, en referència al punt d'atenció sanitària que ha instal·lat el Servei d'Emergències Mèdiques (SEM) al costat del CAP Anoia, prop de l'Estació de la capital igualadina. L'alcalde ha destacat que l'avantatge és que el punt és "a peu de carrer" i que, com si fos una "extensió" del CAP, els professionals decidiran "amb més agilitat" si el pacient ha de tornar a casa, ha de ser atès dins el CAP o ha d'anar a l'Hospital. Paral·lelament a aquesta carpa, fora del CAP també s'ha habilitat un espai perquè els sanitaris puguin descansar dels torns de 24 hores que començaran aquest dissabte.  Per intentar treure pressió de l'Hospital d'Igualada, Marc Castells, ha explicat que el SEM ha instal·lat un punt fora del CAP Anoia on es farà el cribatge dels malalts. Castells ha recomanat primer trucar al CAP abans de dirigir-se directament al punt de cribatge, "perquè així se'ls atendrà millor". Segons el batlle, aquest punt pot ser "altament resolutiu" i agilitzar la derivació dels malalts als diferents serveis sanitaris, a la vegada que es rebaixarà la pressió als centres.  Castells ha aclarit que el punt que ha instal·lat el SEM "no té res a veure" amb un hospital de campanya. En aquest sentit, s'està condicionant una residència per a gent gran a Igualada que s'havia d'inaugurar properament per si calgués utilitzar-la com a hospital.  "L'esperança és no haver d'arribar a fer-la servir mai, però estarem preparats", ha destacat.  Reordenació de serveis L'alcalde també ha explicat que les urgències de baixa complexitat que fins ara s'atenien a l'Hospital d'Igualada també passaran a atendre's al CAP Anoia. Pel que fa a la pediatria, atenció a la dona i odontologia, els pacients passaran a visitar-se al CAP Montbui. "Volem separar els ciutadans en funció de cada patologia", ha puntualitzat el batlle.  Mantenir l'aïllament per evitar el contagi Marc Castells ha començat la compareixença que fa a diari des de l'inici del confinament per explicar la gestió de la crisi pel coronavirus alertant de la "certesa" que el nombre de contagis i morts a la ciutat "està augmentant". Castells ha explicat que la situació continua essent "molt greu". Per això, en nom de tots els batlles de la zona confinada, ha demanat que els ciutadans mantinguin l'aïllament i només surtin per allò "realment imprescindible".  En aquest sentit, el màxim responsable de la Policia Local, Jordi Dalmases, ha explicat que la majoria dels ciutadans estan mantenint el confinament, "però és cert que hi ha persones que no estan fent cas i segueixen anant pel carrer". De fet, la policia continua imposant sancions a persones que se salten el confinament. "La xifra més alta va ser dijous, amb nou denúncies, però ara encara se n'estan posant", ha lamentat Dalmases.  Origen del brot d'Igualada Preguntat per si estava dolgut amb l'explicació de Salut sobre l'origen del brot d'Igualada, Castells ha dit que no vol entrar en polèmiques. "Vull deixar molt clar que el personal de l'Hospital d'Igualada no és culpable de res, el culpable és el coronavirus", ha assenyalat. I, precisament, ha afegit, la lluita s'ha de centrar cap a la malaltia. "Tot el meu suport al personal de l'Hospital, sempre el tindran", ha subratllat.  Professionals de Bellvitge a Igualada Segons ha explicat Castells, per ara només s'ha incorporat un professional procedent de l'Hospital de Bellvitge a treballar a l'Hospital d'Igualada. Segons el batlle, i remetent-se a les paraules de la consellera Vergés, "en els propers dies n'arribaran més".

Summary: Un punt de cribatge fora del CAP Anoia d'Igualada permetrà rebaixar la pressió assistencial dels centres sanitaris


La CUP assistirà a la cimera que el president del Govern, Quim Torra, va anunciar aquest dimecres al ple per reunir els partits i entitats socials i econòmiques que apostin per l'autodeterminació amb l'objectiu de traçar una unitat estratègica fins a la sentència del judici de l'1-O. Així ho ha explicat la portaveu dels anticapitalistes Eulàlia Reguant en una roda de premsa aquest dijous al matí a la seu de la CUP on, això sí, ha lamentat que aquesta reunió arribi "tard". L'exdiputada i encara regidora en funcions a Barcelona ha criticat que el Govern hagi aparcat les mobilitzacions per "partidisme i electoralisme", i ha advertit Torra que no calen fotos ni fer públiques aquestes trobades.

Summary: La CUP assistirà a la cimera de Torra per traçar una unitat estratègica fins a la sentència però avisa que arriba "tard"


L'Ajuntament de Barcelona ha decidit adjudicar l'organització de la Fira d'Abril a la Federació d'Entitats Culturals Andaluses de Catalunya (FECAC) després d'un concurs públic al qual també ha optat la Fundació FECAC, que està enfrontada amb la guanyadora des de fa uns anys per diferències en la gestió econòmica. La FECAC ha guanyat el concurs bàsicament perquè la seva oferta econòmica ha superat de molt els 12.800 euros mínims requerits per cobrir els costos que li suposa a l'Ajuntament la celebració de la festa. Així, ha fet una oferta de 90.000 euros, davant dels 20.000 oferts per la Fundació.

Summary: L'Ajuntament adjudica la Fira d'Abril a la FECAC per la seva millor oferta econòmica


El ministre d'Exteriors destaca que el tractat de la UE vetlla pel respecte a la integritat territorial dels estats membres ACN Madrid.-El ministre d'Exteriors, Alfonso Dastis, s'ha mostrat aquest dijous convençut que el president de la Generalitat, Carles Puigdemont, el vicepresident, Oriol Junqueras, i el conseller d'Exteriors, Raül Romeva, no aconseguiran els objectius marcats a la visita que faran el 24 de gener al Parlament Europeu, on exposaran que una majoria dels catalans i dels seus representants volen un referèndum vinculant sobre la independència de Catalunya. Segons Dastis, "a la UE tothom és conscient de quina és la situació interna d'Espanya, que hi ha un desafiament a Catalunya, i que nosaltres abordarem aquest desafiament aplicant els principis i valors reconeguts a la Constitució i al propi article 4 de Tractat de la UE, que recull el respecte a l'organització interna dels estats membres, a la seva organització constitucional i a la seva obligació de defensar els seus elements fonamentals, entre els que hi ha la integritat territorial".  En un esmorzar informatiu a Madrid on han estat presents una desena d'ambaixadors, Dastis ha apuntat directament que "no creu" que els representants de la Generalitat "tinguin gaire èxit" en la seva empresa al Parlament Europeu.  "Evidentment cadascú és legítim de defensar les seves aspiracions, i singularment al Parlament Europeu, amb 751 membres, és possible que trobin eco i gent que comparteixi determinades sensibilitats, perquè en molts països de la UE hi ha aspiracions secessionistes", però "entre les autoritats de la Comissió, els socis al Consell i les institucions al Parlament estic convençut que ningú té seriosament cap posició favorable a un moviment secessionista a un estat membre, i singularment a un país com Espanya que és una democràcia consolidada i que està obligada a mantenir l'Estat de dret i els valors i els mandats que figuren a la Constitució Espanyola".

Summary: Dastis creu que Puigdemont no tindrà èxit explicant el referèndum a Brussel·les el 24 de gener


“No podem donar per bo que al nostre país existeixin presos polítics” ACN Madrid.-L’executiu espanyol ha defensat aquest dijous el ministre d’Exteriors, Josep Borrell, de les crítiques que ha rebut per les respostes i l’actitud (va amenaçar de marxar en diverses ocasions) durant una entrevista al programa ‘Conflict Zone’ del canal en anglès de la televisió alemanya DW. La vicepresidenta del govern espanyol, Carmen Calvo, ha afirmat que Borrell com a ministre espanyol no pot “donar per bo fets o suposades veritats que no ho són”. “No podem donar per bo que al nostre país existeixin presos polítics i que algú està en una cel·la d’aïllament per idees, perquè no és veritat”. Per aquest motiu, segons Calvo, Borrell havia de deixar “clar” que “no pot acceptar com a membre d’un govern el que no és veritat” perquè “hi va el prestigi de la democràcia i de la justícia sobre mentides constants sobre les que l’independentisme es passeja pel món per laminar la democràcia a Espanya”. Quan això passa, segons Calvo, “un ministre ha de dir fins aquí” i Borrell “es pot permetre perfectament” abandonar el plató. “No podem consentir que a algú se li acudeixi dir que a aquest país la gent està condemnada per idees quan fa pocs dies l’independentisme va estar al centre de Madrid i aquesta democràcia que els empara és la mateixa que exigeix que rendeixin comptes a la justícia”.

Summary: Calvo fa costat a Borrell i diu que s’havia de plantar durant l'entrevista davant les “mentides de l’independentisme”


Els serveis mínims al servei de Rodalies són del 66% entre les 6.00 i les 9.30h i de les 17.00 a les 20.30h ACN Barcelona.-La vaga dels treballadors de Renfe a Barcelona tanca aquest divendres una setmana marcada per les aturades als transports públics de l’àrea metropolitana. L’estació de Barcelona-Sants ha funcionat aquest matí amb normalitat, tot i que la reducció del servei a causa de la vaga ha ocasionat retards dels trens en relació a la seva freqüència habitual i les conseqüents esperes per part dels usuaris. Les aglomeracions a les andanes i a l’interior dels han estat similars a les d’un dia laborable normal. Entre les 6.00 i les 9.30 hores i de les 17.00 a les 20.30 hores, el servei de Rodalies funcionarà amb uns serveis mínims del 66%, que es reduirà al 33% durant la resta de la jornada. La majoria dels usuaris del servei de Rodalies consultats aquest divendres al matí per l’ACN coneixien la convocatòria de la vaga i s’han mostrat resignats davant d’una nova jornada d’aturades al transport públic de l’àrea metropolitana de Barcelona. La Judit, una usuària de la línia R3 de Rodalies, ha lamentat que porta una hora de retard per culpa de la vaga i que s’ha assabentat de l’aturada gràcies als mitjans de comunicació. També ha criticat que la vaga afecta els treballadors perquè els fa arribar tard a la feina, però ha reconegut que la plantilla de Renfe “té el seu dret de queixar-se d’alguna manera”. Per la seva banda, la Pura ha lamentat que hi ha inseguretat a les estacions i a l’interior dels combois, un dels fets que han adduït els sindicats de Renfe per convocar aquesta vaga. Sobre les continues aturades als transports públics durant les darreres setmanes, la Pura ha assenyalat que “hi hauria d’haver algun tipus de regulació a les vagues dels serveis públics, perquè no pot ser que un col·lectiu deixi la ciutat col·lapsada. Qui rep no és l’empresa, sinó la gent del carrer que sua per poder pagar el bitllet i es queda sense res. Les queixes que fan els treballadors sobre la manca de seguretat, també són les nostres. No s’hauria d’arribar a l’extrem que els treballadors aturessin el servei”. El Marià ha explicat a l’ACN que era conscient que hi havia vaga convocada pels sindicats de Renfe, però que s’ho pren “amb calma” perquè ha sortit amb prou temps per arribar a la universitat. “Les vagues, si no es fan ben fetes, no tenen gaire sentit i la gent no acaba de reaccionar. Trobo bé que hi hagi vaga i s’afecti tant el sistema, però és una putada per als usuaris”, ha argumentat. El Marià ha proposat altres maneres de protestar per part dels treballadors, com obrir les barreres d’accés als trens “perquè qui s’hagués de donar compte, se’n donés compte” de les reivindicacions dels sindicats. Serveis mínims El Ministeri de Foment i el Departament de Treball, Afers Socials i Famílies de la Generalitat, han decretat els serveis essencials per a la jornada de vaga del 26 de febrer en un 66% entre les 6.00 i les 9.30 hores i les 17.00 i les 20.30 hores, i el 33% durant la resta de la jornada, a Rodalies de Catalunya. Pel que fa als AVE-Llarga Distància, es garanteix la circulació del 72% dels seus serveis i del 63% dels Avant. Segons ha informat Renfe, els viatgers amb bitllets adquirits amb antelació pels serveis afectats per la vaga poden sol·licitar el seu canvi o reemborsament sense cap cost addicional a estacions i agències de viatge. Els usuaris poden obtenir informació detallada al telèfon 902 320 320, al web renfe.com i al Twitter @Renfe. Els sindicats de Renfe a Barcelona han convocat l’aturada d’aquest divendres per reclamar més  mesures de seguretat laboral. Entre d’altres reivindicacions, demanen més presència de personal de seguretat als trens i a les estacions; el tancament i millora de les instal·lacions de totes les estacions de la xarxa de Rodalies de Catalunya; un pla d'actuació contra el frau estructural; l’augment de la plantilla d'interventors i personal comercial d'estacions; procediments “àgils” d'actuació dels Mossos d'Esquadra; procediments administratius i judicials eficaços per afrontar les agressions al personal ferroviari i viatgers i els actes vandàlics contra trens i instal·lacions; i dotar totes les estacions i trens de circuits tancats de televisió.

Summary: Normalitat a l’estació de Barcelona-Sants tot i els retards ocasionats per vaga dels treballadors de Renfe


El comitè d'empresa de l'Hospital Sant Joan de Reus s'ha plantat i la seva presidenta, Alícia Martín, ha anunciat aquest dimecres que si no cobren les retribucions variables per objectius del 2015, 1,9 MEUR en total, denunciaran el centre. Martín ha fet aquestes declaracions després d'escoltar la presidenta del Consell d'Administració del centre, Noemí Llauradó, que ha exposat que no formularan els comptes del passat exercici fins demà dijous perquè "ens han sorgit una sèrie de dubtes" en relació a la clàusula del conveni "que interpreta que en cas d'un desequilibri s'han d'iniciar negociacions" i n'han demanat un informe jurídic extern. Fa una setmana que la mateixa Llauradó va anunciar un dèficit pressupostari de més d'un milió d'euros. La clàusula a què es refereix Llauradó exposa que, en cas de desequilibri pressupostari, empresa i treballadors "es comprometen a obrir un període de negociació per tal de consensuar, si s'escau, les mesures que puguin resultar més adequades" per assolir un equilibri. Així, a l'espera del que digui l'informe jurídic que han sol·licitat, el Consell d'Administració ajorna fins aquest dijous la signatura dels comptes del 2015, la decisió de pagar o no les retribucions variables per objectius als treballadors –les anomenades DPO, Direcció Per Objectius– i també la de negociar o no aquesta qüestió amb el comitè d'empresa. En cas que l'assessorament extern indiqués que l'hospital ha de pagar els objectius, el dèficit del centre passaria de poc més d'un milió d'euros a tres, tal com denuncien els treballadors. Aquesta retribució variable suma 1,9 MEUR en total, i suposa una mitjana de 1.500 euros a cadascun dels professionals que treballen al centre. Des del comitè d'empresa, la presidenta ha manifestat la seva "sorpresa" i ha lamentat la situació a què s'ha arribat. "Tenim males vibracions", ha reconegut, mostrant-se poc esperançada a que finalment puguin cobrar els DPO. Amb aquest escenari, ha assegurat que denunciaran el centre i faran mobilitzacions. De fet, el 5 d'abril es convocarà una assemblea on es concretaran les "mesurers de pressió oportunes per aconseguir allò que entenem que és just per als treballadors", ha explicat. Martín s'ha referit també a la clàusula del conveni de què ha parlat Llauradó, que "obligava l'empresa a seure amb el comitè d'empresa per negociar les possibles retallades en cas de dèficit pressupostari". "Això no s'està complint", ha sentenciat, "partim de la il·legalitat". Així mateix, ha insinuat que l'empresa ja coneixia la situació econòmica el passat mes de desembre "i ens ho diuen quatre dies abans de cobrar els objectius", ha etzibat. Treballadors de l'hospital s'han concentrat davant de l'àrea de direcció per alçar la seva veu durant la reunió del Consell d'Administració d'aquest dimecres.

Summary: El comitè d'empresa de l'Hospital Sant Joan de Reus denunciarà el centre si no cobra els objectius del 2015


La patronal Foment del Treball exigeix al govern espanyol que la prestació o l'ajut per als treballadors que hagin de quedar-se a casa a cuidar els fills confinats per culpa d'un cas de coronavirus a l'escola "no ha de suposar cap cost per a les empreses". En un comunicat, la patronal demana una regulació "amb la màxima celeritat" i proposa o una baixa excepcional per incapacitat temporal equivalent a la d'accident laboral, o un permís cobert "en la seva totalitat" per l'Estat, també pel que fa a les cotitzacions. Foment diu que les empreses "en cap cas haurien d'assumir cap cost directament, ni mitjançant la retribució total o parcial de permís ni mitjançant la seva retribució i posterior recuperació de les hores de permís". Pel que fa a la baixa per incapacitat temporal, Foment també avisa que l'aïllament dels fills és "una situació aliena a l'àmbit i responsabilitat empresarial" i que no acceptaria que les empreses haguessin de pagar complements a la incapacitat previstos en alguns convenis col·lectius.  La patronal diu que la reobertura de les escoles "afectarà negativament l'àmbit laboral i la productivitat de les empreses" i que es registrarà "un elevat nivell d'absentisme laboral per atendre els fills que s'hagin d'abstenir d'anar als centres educatius".  "Qualsevol de les opcions que es regulin han de partir de la premissa que no suposi cap cost per a les empreses, ja molt afectades per la crisi econòmica derivada de la pandèmia i la caiguda de la demana i el consum", afirma Foment.

Summary: Foment exigeix al govern espanyol que l'ajut per treballadors amb fills aïllats "no suposi cap cost per a les empreses"


El 2014, 2015 i el 2016 han estat anys perduts pel que fa al desplegament de reformes per part del govern espanyol per la ''incertesa'' política provocada pels processos electorals i la manca d'acords per constituir un govern, segons el resultat de l'enquesta als empresaris amb motiu de la tercera edició del 'Baròmetre dels Cercles'. El resultat d'aquest 'Baròmetre' s'ha presentat minuts abans de la inauguració de la XXXII edició de la Reunió del Cercle d'Economia que es celebra a Sitges. Els consellers delegats de 265 empreses mantenen les expectatives positives de l'economia ''tot i que moderen el seu optimisme'' i reclamen més reformes estructurals per millorar la competitivitat.   Les principals preocupacions dels empresaris entrevistats pel Baròmetre són la manca de qualitat del sistema educatiu, la situació del mercat laboral i l'excessiva dimensió i ''la ineficiència'' de les administracions públiques en els seus tres nivells administratius (central, autonòmica i local). Davant d'aquestes preocupacions, els empresaris demanen que es posi fi a la conjuntura d'incertesa política per seguir en el ritme de reformes estructurals que s'han deixat de fer en els últims dos anys i que han suposat un fre a la recuperació de l'economia i un fre a l'increment de la competitivitat del país. Els empresaris asseguren que l'economia espanyola millora ''però ho fa a un ritme massa lent''.  El 'Baròmetre' s'ha presentat en la primer sessió de treball de la XXXIII Reunió del Cercle d'Economia moderada pel president d'Immobiliària Colonial, Juan José Brugera. En la taula rodona han participat el president de la Cambra de Comerç d'Espanya i president del Grup Freixenet, Josep Lluís Bonet, Cristina Garmendía, presidenta de la Fundació Cotec per a la Innovació, i el mateix Miguel Canalejo, president del grup de treball que ha elaborat el 'Baròmetre'.  Miguel Canalejo, coordinador del Baròmetre, ha destacat la bona situació de l'economia espanyola tot i que ha assegurat que el nivell d'ocupació d'abans de la crisi no es recuperarà fins el març del 2019 i el nivell de PIB no es podrà recuperar fins a finals d'aquest any 2016.  Dels 32 índexs sectorials que formen part del Baròmetre, l'economia espanyola es troba entre els deu primers països del món només en dos d'aquests 32 índexs. En concret, en l'índex de turisme l'economia espanyola s'ha situat en el primer lloc del rànquing i en l'índex de sostenibilitat mediambiental, s'ha situat en el novè lloc.  De mitjana, l'economia espanyol se situa en el lloc 35 de mitjana en l'agregat dels índexs sectorials, cosa que suposa que només s'ha avançat en sis llocs en relació amb el lloc que s'ocupava en l'edició passada. En conclusió, ha dit Canalejo '' es millora però es fa lentament''.  99,4% de les empreses espanyoles tenen menys de 50 treballadors i això en una situació de crisi com la que s'ha passat ha costat molts llocs de treball perquè les empreses no tenien suficient dimensió com per gestionar una major flexibilitat dins de l'empresa.  Canalejo assegura que hi ha empresaris que no volen superar el 50 llocs de treball per evitar d'aquesta manera constituir un comitè d'empresa dins de la companyia. Per això, els empresaris han demanat continuar en la política de reformes i eliminar aquests obstacles que impedeixen que les empreses creixin. Canalejo ha defensat que si fa falta es modifiqui la llei dels comitès d'empresa i que sigui obligatori la seva constitució a partir de 100 treballadors, ha defensat l'autor de l'estudi.    Garmendia ha defensat l'economia del coneixement i l'eix de la recerca i la innovació com l'element bàsic del futur de l'economia. L'exministra ha assegurat que la recuperació de l'economia encara no ha arribat al sector de la I+D i és un sector que acumula quatre anys seguits de caiguda d ela inversió pública i sis anys de descensos en el sector privat.  La presidenta de la Fundació Cotec també s'ha referit a l'estructura de les empreses que aposten per la innovació i ha subratllat la importància de les pimes que suposen la meitat de les poc menys de 16.000 empreses espanyoles que es dediquen a la innovació.  Josep Lluís Bonet s'ha referit a la situació política espanyola amb un nou escenari d'eleccions després de superar els terminis legals constitucionals sense arribar a un acord per formar govern. Bonet ha assegurat que la incertesa política pot afectar a les decisions d'inversió però no al consum de les famílies.

Summary: El 'Baròmetre dels Cercles' alerta que la incertesa política ha fet perdre dos anys de reformes a l'economia


El Departament d'Interior manté l'alerta 4 sobre 5 després dels atemptats de París però ha intensificat la vigilància en els passos fronterers, punts d'interès i les xarxes. Així ho ha explicat el conseller d'Interior, Jordi Jané, en una compareixença des del Palau de la Generalitat, on ha explicat que des d'ahir a la nit es va intensificar la presència d'agents ARRO dels Mossos d'Esquadra en el control de vehicles que venien per l'AP7 des de França i en els punts fronterers a la Vall d'Aran i el Pertús. A més, s'ha intensificat la vigilància als 750 punts d'interès que ja es controlaven des del gener, així com els operatius de recerca d'informació i de control de les xarxes. Jané ha explicat també que està en coordinació amb el Ministeri de l'Interior i ha expressat la voluntat de màxima col·laboració tant en les tasques d'investigació com en les de prevenció de possibles atemptats terroristes.  El conseller ha comparegut després que ho fes el president de la Generalitat, Artur Mas, per informar que es manté el nivell 4 sobre 5, de màxima alerta, que es va activar el gener d'aquest mateix anys després dels atemptats també a França a Charlie Hebdo. Jané ha explicat que aquest nivell es correspon a un estat d'alerta en que "tots els dispositius policials saben que és molt probable que es produeixi un atemptat terrorista però no vol dir que s'hagi de produir". En aquest sentit, es manté activitat el Pla Operatiu Especial Antiterrorista. En concret, més del 20% dels controls de Mossos es dediquen a la lluita contra el terrorisme i està activada la vigilància i el control en 750 punts d'interès, dels quals més de 20 estan centrats en interessos francesos i sobre els que es fa un control específic. Jané ha explicat que per exemple en els darrers dies s'han fet més de 15 controls antiterroristes. Tot i que el nivell no es modifica, Jané si ha que ha dit que s'intensifica perquè "cal augmentar el nivell de vigilància, prevenció i alerta". És per això, que després dels atemptats s'ha intensificat la tasca de control als passos fronterers i duaneres, tant a la Vall d'Aran com al Pertús, així com la presència d'agents a l'AP7 per fer el control dels vehicles que venen de França. S'ha reforçat també l'operatiu de recerca d'informació i l'operatiu de control a través de la xarxa, on s'està fent seguiment de persones que ja estaven identificades per si es pot obtenir informació sensible que pugui ajudar a prevenir possibles nous atemptats o obtenir algun tipus d'informació. Pel que fa als diversos cossos dels Mossos, com els Tedax, els agents de subsòl o la unitat canina; Jané ha assegurat que estan activats de tal manera que si fos necessària la seva intervenció estarien completament disponibles i hi podrien actuar al moment. Aquest nivell també comporta una vigilància específica sobre àmbits especialment sensibles com les xarxes i estacions de transport, infraestructures estratègiques, centres oficials i llocs on ho ha una afluència massiva de persones. L'intensificació de la vigilància en aquestes zones farà que la ciutadania noti de manera més intensa la presència policial en aquestes zones perquè i per això ha demanat la seva comprensió assegurant que l'objectiu final és la seguretat de tots.  Coordinació amb el govern espanyol Jané ha explicat també que Interior està en "directa coordinació" amb el Ministeri d'Interior i ha assegurat que la seva voluntat es tenir la "màxima col·laboració". En aquest sentit ha assegurat que aquesta màxima col·laboració de les diferents forces de seguretat és necessària i que "no hi poden haver compartiment estancs" sinó que s'ha de compartir qualsevol informació que pugui ser útil "per unir esforços pel bé de la ciutadania". De fet, ha explicat que l'activació del nivell 5, si es fa, "serà conjunta a tot l'Estat". "No hi ha cap decisió presa però no es descarta que això pugui passar segons l'evolució del risc que es faci", ha declarat. En tot cas, seria l'Estat qui consideraria que el risc és el més elevat i ho comunicaria i sobre aquesta consideració, Catalunya activaria el nivell 5. Sobre això, Jané ha explicat que aquest és un tema que s'està valorant en el marc del grup del Ministeri de l'Interior que estudia l'amenaça en aquests casos. El conseller ha dit que els Mossos no participen en aquest grup però ha considerat que creu que hi haurien de participar. Ha demanat que no es prengui això com una queixa sinó com la voluntat i la "màxima predisposició" de poder participar en aquest grup i col·laborar-hi. "No hi som i tenim voluntat de ser-hi per col·laborar", ha declarat. De la mateixa manera que estan en contacte amb el govern espanyol, ha explicat que els Mossos estan en contacte amb els oficials d'enllaç de França per mantenir també aquesta col·laboració i ha dit que "tot el cos està al servei de la seguretat per actuar de la manera més coordinada, serena i efectiva possible en tot moment". El contacte també es manté amb els portaveus dels grups parlamentaris del Parlament.  El conseller ha activat aquest matí amb caràcter extraordinari el gabinet de coordinació antiterrorista, que a les 8 hores s'ha reunit al complex Egara de Sabadell (Vallès Occidental). Aquest gabinet es mantindrà activat a la seu del Departament d'Interior a Barcelona per tal de fer seguiment dels esdeveniments i poder establir els canals de connexió i coordinació necessaris.  Jané ha considerat que es viu una "situació de crisi molt colpidora" i ha alertat que les noves formes de terrorisme "on l'autor acaba sent també víctima" dificulta la seva prevenció. Tot i això, ha dit que no es tracta d'alarmar la població però sí que ha demanat la col·laboració d'aquesta davant qualsevol informació que pugui ser útil.

Summary: Interior manté el nivell d'alerta 4 sobre 5 però intensifica la vigilància en passos fronterers i a les xarxes


"En quin país de món posar les urnes, la democràcia, és delicte? En quin país del món es pot arribar a la vergonya democràtica de considerar que donar la veu a la gent està considerat un delicte? Doncs això és Espanya, senyores i senyors". Així ha reaccionat la coordinadora general del PDC, Marta Pascal, després que s'hagi conegut que la Fiscalia Superior de Catalunya demana deu anys d'inhabilitació per a Artur Mas i nou per a Joana Ortega i Irene Rigau. Pascal ha constatat que aquest és un "nou fascicle de la vergonya" que suposa aquest procés, i ha avisat que això no fa res més que donar arguments als independentistes. Si l'Estat s'acaba atrevint a condemnar Mas, Ortega i Rigau, ha continuat, es podrà dir "ben alt i ben clar que és l'estat del món amb una qualitat democràtica més baixa".

Summary: Pascal: "En quin país del món posar les urnes és delicte? Doncs això és Espanya"


L'Autoritat Independent de Responsabilitat Fiscal (Airef) ha assegurat aquest divendres que "no es poden descartar escenaris més adversos" per a l'economia que els que preveu el govern espanyol, que apunten una caiguda del PIB del 9,2%, a un atur del 19% i un dèficit del 10,3%. L'organisme, que malgrat això ha avalat el quadre macroeconòmic presentat per la ministra Nadia Calviño a Brussel·les, admet que li falten "detalls" sobre l'impacte macroeconòmic i pressupostari de les mesures preses per l'executiu espanyol per fer front a la crisi. Amb tot, l'Airef diu que els pronòstics de l'Estat "se situen en el marge de previsions elaborades per la pròpia Airef i altres organismes públics i privats".  En aquest sentit, l'organisme de control fiscal considera que les dades de contracció de la demanda interna i del treball provocades per la paralització de l'activitat econòmica i pel distanciament social són "raonables" en un context de recessió "global".  Però també avisa que els escenaris de recuperació, que l'executiu espanyol situa en la segona meitat d'aquest any i el 2021, estaran molt marcats per "la possibilitat que es materialitzin escenaris epidemiològics més adversos o danys més persistents en la capacitat productiva de l'economia i el treball".  Entre d'altres elements, l'Airef avisa que l'especialització de l'economia espanyola en el sector dels serveis pot afectar negativament, ja que són les activitats més afectades per les mesures de distanciament social. A més, l'elevada temporalitat i la major presència d'empreses petites, més exposades a restriccions financeres, "poden complicar la recuperació".  Així mateix, l'Airef diu que "no es pot excloure la reaparició de tensions en els mercats financers i de deute sobirà, que fins ara s'han contingut per l'actuació de les autoritats monetàries".

Summary: L'Airef avisa que "no es poden descartar escenaris més adversos" que els previstos pel govern espanyol per a l'economia


FMG Music fusionarà música i art plàstic en el concert de presentació del seu tercer disc a l'auditori Sixto Mir de Sant Carles la Ràpita (Montsià) el 22 de febrer. Aquests mestissatge és una de les singularitats del grup i en l'estrena de 'Gotita a gota' es projectarà el particular univers artístic de Fernando Martínez Garcia (FMG) i el de la seva companya, la també artista Elisabeth Sabala, un univers forjat en una antiga granja de bous de Masdenverge on viuen des de fa vint anys. "És com recuperar l'essència del cinema mut, quan les pel·lícules es veien acompanyades de música en directe", ha destacat Martínez García vocalista, guitarra i autor de les lletres del grup.

Summary: FMG Music fusionarà la seva música i l'art plàstic de Sabala en la presentació del seu tercer disc


La producció de vehicles va caure un 3,6% al novembre a l'Estat, segons dades de l'Associació espanyola de fabricants d'automòbils i camions. En total es van produir 247.655 unitats. Aquest retrocés "frena lleugerament" la recuperació observada durant els darrers quatre mesos, però Anfac ha valorat que està causada per "imprevistos externs" com l'incendi en un proveïdor que va obligar a aturar la producció de Seat. Sense aquests imprevistos, Anfac ha afirmat que s'hagués registrat un augment de l'1% en comparació amb el mateix mes del 2018. Amb tot, els fabricants preveuen que la producció es mantingui estable en el conjunt del 2019. L'Anfac ha apuntat que també s'estan produint importants processos d'adaptació a les fàbriques per tal de començar a produir nous models el 2020. Aspecte que revertirà "positivament" en les xifres de producció del proper any.  En els onze primers mesos de l'any es van fabricar 2.644.933 unitats, un 1,1% menys que en el mateix període de l'any passat. Tot i això, al tancament de l'any es mantindran les xifres de previstes, al voltant dels 2,8 milions d'unitats.  Per tipologia de vehicles, la fabricació de turismes es va reduir un 4,8% al novembre, acumulant 196.411 unitats. Això representa un descens de l'1,6% en els primers onze mesos fins als 2.070.018 unitats. D'altra banda, la producció de tot-terrenys va caure un 52% i va acumular una caiguda del 25%, fins a les 36.689 unitats.  Pel que fa als vehicles comercials i industrials, es van produir un 7% durant els primers onze mesos, fins a les 48.952 unitats. Aquets creixement ha estat impulsat principalment per l'augment de producció dels comercials lleugers i industrials pesats durant el darrer mes.  D'altra banda, al novembre es van exportar 210.090 vehicles, el que representa un estancament respecte al mateix mes de l'any anterior. En els deu primers mesos, les exportacions s'han reduït un 1% interanual, amb 2.164.652 unitats. Aquest àmbit registra una millora en el conjunt dels mercats europeus i destaca el creixement del 9,3% a Alemanya al novembre.  Per tipologia de vehicle, al novembre s'han exportat 171.164 turismes (-1,4%) i 2.140 tot-terrenys (-53%). També s'han exportat 36.276 vehicles comercials (+16%).

Summary: La producció de vehicles cau un 3,6% a l'Estat al novembre


El Consell Metropolità de l'AMB ha aprovat aquesta setmana per unanimitat una moció presentada pel grup CAT Torrelles sobre el mal estat de les línies elèctriques a les zones de muntanya de l'àrea metropolitana. Unes deficiències que s'han tornat a fer evidents amb el temporal Gloria que va deixar milers d'abonats sense subministrament elèctric. La moció no només fa palès el dèficit d'inversió i manteniment en les línies de mitja i baixa tensió des de fa més d'un dècada, sinó també el deficitari servei d'atenció als clients afectats per part d'Endesa.  Per tot això, la moció acorda que l'AMB doni suport tècnic i jurídic als ajuntaments metropolitans que facin reclamacions a Endesa i exigeixi a l'elèctrica una auditoria sobre l'estat de la xarxa a tots els municipis que ho sol·licitin.

Summary: L'AMB donarà suport tècnic i jurídic als municipis que reclamin a Endesa pels talls de llum durant el Gloria


La matriu de Vueling confirma que està analitzant quines destinacions de llarg radi operarà amb el seu nou projecte de baix cost a Barcelona ACN Barcelona.-International Airlines Group (IAG) –la companyia matriu d’Iberia, Vueling, British Airways i Aer Lingus- va transportar més de 100 milions de passatgers el 2016, el que equival a un increment del 14% comparat amb 2015 i del 6,3% si es té en compte que Aer Lingus es va incorporar al grup l’agost del 2015. La demanda del grup aeronàutic per a l'any 2016, mesurada en passatgers transportats per quilòmetre, va augmentar un 9,7% mentre que el volum d'oferta, mesurat en nombre de seients per quilòmetre oferts, es va incrementar en un 9,4%. El 22 de desembre, IAG va anunciar que preveu establir vols de llarg radi de baix cost a Barcelona a partir de juny de 2017 utilitzant dos avions A330.  Entre les destinacions que s'estan analitzant es troben Los Angeles, San Francisco, Buenos Aires, Santiago de Xile, l'Havana i Tòquio i les opcions que s'estan considerant són crear una nova companyia aèria o utilitzar els recursos existents de les aerolínies d'IAG. Segons un comunicat d’IAG, “no s'ha pres encara una decisió final al respecte”.

Summary: IAG transporta més de 100 milions de passatgers durant el 2016, un 14% interanual més


El Museu d'Història posa en marxa una nova proposta per donar a conèixer el patrimoni de Tarragona. L'aparador de la Casa Castellarnau presentarà cada mes una peça de la col·lecció municipal sota el programa 'Quan els objectes parlen: la peça del mes'. L'objecte restarà en una vitrina, visible des del carrer, i vindrà acompanyat d'un cartell que explicarà la seva singularitat. La regidora de Patrimoni, Begoña Floria, ha explicat que amb aquesta activitat es donaran a conèixer peces del fons del Museu d'Història en un format nou que pretén apropar el patrimoni a la ciutadania. Segons Floria, el cicle permetrà descobrir "les petites peces que ens aporten detalls de la història dels nostres avantpassats" més enllà dels grans monuments emblemàtics més coneguts.  Un petit cupido de bronze d'època romana serà l'encarregat d'iniciar el programa dimecres vinent. Les altres peces que es promocionaran són una canonada de plom d'època romana, un pot de farmàcia del segle XVIII, un joc de candelers, un bust de Bonaventura Hernández Sanahuja, un porró de vidre, una tortuga (teula) i una escrivania amb forma de tramvia. El primer dimecres de cada mes a les sis de la tarda, el tècnic de Patrimoni Històric, Cristofor Salom, farà una presentació oberta i gratuïta al mateix pati de la Casa Castellarnau, on posarà en context la peça, el seu moment històric, la seva troballa, significat i totes aquelles característiques que posen en relleu el seu valor històric. L'acte serà obert a tothom i gratuït.

Summary: Tarragona converteix la Casa Castellarnau en un aparador per divulgar el patrimoni més desconegut de la ciutat


Dincat denuncia que l'Ingrés Mínim Vital discrimina les persones amb discapacitat intel·lectual i reclama que es modifiqui la regulació per fer-la "més inclusiva". Segons la federació d'entitats, no s'han tingut en compte les dificultats del col·lectiu per accedir al mercat laboral ni els elevats sobrecostos que comporta la discapacitat. A més, l'associació diu que tal com està plantejada la prestació requereix sol·licitar-la com a unitat de convivència. Tanmateix, asseguren, les persones amb discapacitat intel·lectual es veuen sovint obligades a romandre a casa dels seus familiars per falta d'ingressos i, si la regulació no es modifica, la seva situació de pobresa quedaria "camuflada" per la suma dels ingressos de les seves famílies.  Per això, Dincat reclama que la nova llei reconegui les persones amb discapacitat intel·lectual com una "unitat de convivència especial" independent del seu grup familiar per tal de garantir el seu dret a assolir una vida autosuficient. D’altra banda, reclamen l'eliminació de l'article que impedeix sol·licitar la prestació a les persones adultes amb la capacitat modificada jurídicament, és a dir, que necessiten suport per a poder prendre decisions i requereixen d'un representant legal.  Actualment, recorden, la regulació estableix que les persones titulars de la prestació l'han de sol·licitar per si mateixes, un requisit que consideren que exclou moltes persones amb discapacitat intel·lectual que necessiten el suport d'algú per fer-ho. "Cal eliminar totes les barreres que dificulten a les persones amb discapacitat intel·lectual l'accés a una vida digna", reclama Carles Campuzano, director de Dincat. Un col·lectiu amb alt risc de pobresa Dincat recorda que existeix una relació directa entre discapacitat i pobresa, especialment per les dificultats d'accedir al mercat laboral.  A Catalunya, destaquen, tan sols una de cada tres persones amb discapacitat d'especials dificultats està treballant i a banda ha de fer front als "sobrecostos" que comporta la discapacitat i les atencions que requereix. En aquest sentit, Dincat reclama que es tingui en compte aquesta particularitat i s'impulsin mesures com ara un complement com el complement de monoparentalitat que recull la llei.

Summary: Dincat exigeix que l'Ingrés Mínim Vital es modifiqui per incloure les persones amb discapacitat intel·lectual


El president de la Generalitat, Quim Torra, ha assegurat que el Govern prendrà "totes les mesures" contra les famílies que no portin els infants a les escoles: "Se'n diu absentisme escolar", ha remarcat el president. El president ha admès que "possiblement" caldrà tancar aules o escoles durant el curs pels brots de coronavirus, i ha apuntat que alguna cosa "ha fallat" si la segona onada ha arribat al juliol i no a l'octubre. D'altra banda, Torra abordarà aquesta setmana amb el president espanyol, Pedro Sánchez, l'aplicació de l'estat d'alarma territorial i el subsidi de conciliació familiar. Torra ha confirmat la seva assistència a la conferència telemàtica de presidents autonòmics de divendres. Torra ha insistit que és "clau" que l'alumnat torni a les escoles a partir del 14 de setembre. El president ha asseverat que no hi ha "cap" possibilitat que les aules no obrin d'aquí a 15 dies, ja que hi ha "totes" les mesures de seguretat que cal. Això sí, ha admès que "possiblement" caldrà tancar almenys aules durant el curs pels possibles brots de covid-19, tal com ja ha passat en altres països -Torra ha citat el cas de Berlín (Alemanya). "És possible que ens passi el mateix", ha apuntat, després d'admetre el "punt de risc" existent. El cap del Govern ha confirmat que participarà de la conferència telemàtica de presidents autonòmics de divendres. Torra, que va parlar amb Sánchez la setmana passada per la gestió de la pandèmia, espera tornar-hi a mantenir contacte els propers dies. El president de la Generalitat vol conèixer els detalls de la proposta del president espanyol sobre l'aplicació de l'estat d'alarma per autonomies.  De fet, Torra ha reiterat que es planteja demanar l'aplicació de l'estat d'alarma si la situació epidemiològica requereix la limitació dels desplaçaments entre regions sanitàries. També ha afirmat que reclamarà l'ajuda de l'exèrcit espanyol, si cal: "Ara la prioritat és la salut". A més, el president vol tornar a demanar a Sánchez un subsidi de conciliació familiar. "Responsabilitat" a l'ANC D'altra banda, el president del Govern ha demanat "màxima responsabilitat" a l'ANC de cara a les mobilitzacions descentralitzades per la Diada de l'Onze de Setembre. Torra, que no ha confirmat si assistirà en alguna de les 90 concentracions que preveu l'entitat independentista, ha emplaçat l'Assemblea a trobar "la manera" que les mobilitzacions es desenvolupin tenint en compte la situació sanitària. De fet, l'entitat i el departament de Salut estan abordant la qüestió. "Demanem que es facin les coses amb creativitat i el rigor que l'ANC ha demostrat sempre", ha subratllat. Torra ha advertit que "les coses són movibles", tot i que s'ha mostrat "segur" perquè es trobi la manera per celebrar les reivindicacions de l'11-S, tenint en compte el moment de "màxima responsabilitat". El president ha tornat a deixar clar que el Govern garantirà el dret a manifestar-se.

Summary: Torra assegura que el Govern prendrà "totes les mesures" contra les famílies que no portin els infants a les escoles


La candidata del PPC per Girona, Concepció Veray, ha sortit al pas de les crítiques dels partits que, coincidint amb l'inici de la campanya, van vessar crítiques sobre el PP per considera que no havia fet prou per a impulsar les infraestructures a la demarcació. Segons Veray, ha estat el PP qui ha reprès les obres i la redacció de projectes per desdoblar la carretera (entre d'altres, s'ha posat en servei el tram Caldes-Sils i està en obres el Sils-Maçanet). "Accepto crítiques i joc polític però no accepto que s'intenti enganyar als ciutadans", ha manifestat. Per a la candidata popular, si el PP torna a governar a Madrid els propers 4 anys seran els "definitius" perquè el desdoblament de l'N-II sigui una realitat. Partits com Unió, PSC o Democràcia i Llibertat van arrencar campanya ,a passada mitjanit criticant les inversions que durant aquests quatre anys havia fet el PP a les comarques gironines. Moltes d'aquestes crítiques se centraven en les obres de desdoblament de l'N-II, una de les inversions més importants i que l'Estat té a mitges.  La candidata del PPC per Girona, Concepció Veray, ha volgut respondre aquestes veus i ha defensat la feina feta. Abans, però, ha remarcat que quan el PP va arribar al govern de Madrid el 2011 els projectes de l'N-II estaven "sense fer i les obres aturades". "En quatre anys no es pot fer tot, el punt de partida del 2011 era molt dolent", ha lamentat.  Tanmateix, ha recordat que en aquesta legislatura s'ha posat en servei el tram desdoblat entre Caldes i Sils i que, actualment, ja hi ha obres entre Sils i Maçanet, també a Vilademuls i a les rotondes de Garrigàs i Pontòs. Segons ha apuntat, també està a punt de licitar-se l'enllaç de Vidreres i s'estan acabant els projectes de les variants de Bàscara i Pont de Molins. "Fa quatre anys teníem un panorama desolador i hem fet molta feina", ha reblat.  Veray s'ha mostrat dolguda per les crítiques dels altres candidats gironins i ha respost especialment al PSC. "Els que abans pintaven molts diners als pressupostos i no feien res han de reconèixer, amb humilitat, que gràcies als quatre anys del PP Girona pot dir que el desdoblament de l'N-II és una realitat més propera que al 2011", ha manifestat. I ha fet un pas més. "Si governa el PP, els propers 4 anys seran els definitius perquè el desdoblament de l'N-II sigui una realitat".  La cap de llista dels populars gironins ha aprofitat per fer campanya al mercat de Salt, on el partit hi ha instal·lat una carpa.

Summary: Concepció Veray: "Si governa el PP, els propers 4 anys seran els definitius per acabar el desdoblament de l'N-II"


El president del Patronat de Turisme de Lleida, Juli Alegre, ha fet una valoració "molt bona" del Pont de la Puríssima ja que  s'han complert les expectatives que s'havien marcat d'arribar al 80% d'ocupació mitjana a tot el territori. En algunes modalitats d'allotjament s'ha superat aquesta xifra com ara al turisme rural i als bungalows, que han registrat un 95% d'ocupació a tota la demarcació. Pel que fa als hotels situats a peu de pistes al Pirineu de Lleida, l'ocupació ha estat d'entre el 95% i el 100%. Tot i que falten comptabilitzar els esquiadors d'aquest dimarts, es calcula que aquest pont s'hauran venut 65.000 forfets. Alegre ha recordat a aquells que tinguin pensat passar el Nadal i el Cap d'Any a Lleida que el nivell de reserves que s'estan rebent per a aquestes dates a la demarcació és "molt elevat". Així, els anima a decidir-se ràpid perquè "tot fa preveure que fregarem la plena ocupació". Per a aquest Pont de la Puríssima "el volum d'esquiadors ha estat el previst i la climatologia ha acompanyat", ha assegurat Juli Alegre, ja que la neu que va caure fa uns dies "ens van ajudar a mentalitzar-nos que la temporada començava ja". Aquest bon inici de temporada, afegeix el director del Patronat de Turisme, "fa preveure d'aquí en endavant una bona temporada d'esquí que serà clau per dinamitzar l'economia al territori lleidatà", ha celebrat. Totes les estacions d'esquí del Pirineu de Lleida han obert part de les seves instal·lacions per aquest pont de la Puríssima, considerat des de fa uns quants anys com una de les cites clàssiques de l'inici de temporada d'esquí. Baqueira Beret i Boí Taüll Resort, però, van encetar ja la temporada el 28 de novembre. La resta d'estacions d'alpí, com ara Port Ainé, Espot Esquí i Tavascan, han iniciat la temporada divendres 4 de desembre i Port del Comte dissabte, dia 5. Pel que fa a les de nòrdic, també han obert parcialment pel pont de la Puríssima. El Patronat de Turisme preveu que en aquests 4 dies del pont de la Puríssima el conjunt de les estacions d'equí del Pirineu de Lleida hauran venut 65.000 forfets. Cal recordar que la previsió per a aquesta temporada de neu 2015/2016 és arribar als 1.225.000 forfets venuts, la qual cosa representaria un 5 % més que la temporada anterior. A més de les activitats relacionades amb la neu, cada vegada hi ha un nombre més gran de turistes que visiten les comarques lleidatanes per gaudir d'uns dies de descans, en contacte amb la natura, tot descobrint la gran oferta relacionada amb el patrimoni cultural i la gastronomia. Així, molts visitants, tal com ha explicat Juli Alegre, han aprofitat també aquests dies per fer la compra per a tot l'any de l'oli d'oliva verge extra a les diferents cooperatives i molins d'oli de les Garrigues i d'altres comarques productores d'aquest preuat producte. També s'han acostat als parcs de Nadal, mercats i jornades gastronòmiques que tenen lloc per aquestes dates.

Summary: La demarcació de Lleida registra un 80% d'ocupació mitjana el Pont de la Puríssima i arriba al 100% a les pistes d'esquí